Well-Known Member
- تاريخ التسجيل
- 5 فبراير 2014
- المشاركات
- 1,226
- المجموعة
- ذكر
- الدفعة الدراسية
- معلومة خاصة
- الكلية
- كلية تقنية المعلومات
- التخصص
- Computer Science
كلامج صحيح و لكن عن مسألة تكاليف زيارة الاجنبية لاهلها ما راح توصل الى سعر تكاليف ليلة وحدة كلفت المتقدم كل فلوسه ، فعلى الاغلب مبلغ الزيارة ممكن يتوفر في حال خصص جزء من معاشه الشهري لزيارة اهلها كل شهرين او ٣ اشهر مثلا و طبعا الجيل الحالي يجمع الناس ببعض عكس قبل اي انها تقدر تتواصل مع اهلها صوت و صورة كل ما بين فترة (بس اكيد يختلف الشعور عن الزيارة وجه بوجه)أني أقول:
أول شي: في واجد شباب ما يحاول يجمع شي أصلا ويصرف فلوسه على توافه، قهاوي وشيش وجقاير وممكن يصرف واجد على سيارة يعدل فيها ومادري وش يسوي ليها، ولين جا إلى موضوع الزواج قال ماقدر ويطلبون واجد ومن هذا القبيل من الكلام..
يعني هو أساسا ما يتعامل وي الموضوع بشكل جدي أصلا، يبا يتزوج ببلاش، ولو زوجوه ببلاش بيذل بت الناس مذلة ان اخذتش ببلاش
ثاني شي: أني ضد المبالغة والإسراف في تكاليف الزواج والضغط على الرجال ماديا، وكلنا نعرف إن البحارنة أغلبهم على قد حالهم، لذلك مراعاة الرجال واجب على اللي راح تكون زوجته قريبا..
وفي المقابل أني ضد التنازل عن كل شي، وأني شخصيا بعيدا عن المثاليات لو كنت ما سويت ليي حفلة كانت بتظل في خاطري طول عمري!
ولكني حاولت قدر الإمكان إني أقتصد في المصاريف وأوفر أكبر قدر ممكن من الفلوس لأني حاطة في بالي إن لو أسرفت وصرفت فوق طاقته هالشي راح ينعكس على مستقبل زواجنا بعدين
لذلك أقول لا تفكر تقدم على زواج الا إذا جمعت مبلغ زين، لأن زوجتك وشريكة حياتك تستاهل تسوي ليها شي يخليها تفرح -بدون مبالغة في الصرف مثل ما قلت- فإذا كنت عندك ليش تبخل؟ واذا ما عندك هل أنت متصور الحياة الزوجية بس هالشي؟؟
ثالث شي: لازم تحط في بالك انك اذا أخذت وحدة أجنبية لازم بين فترة وفترة توديها لأهلها، واذا أنت منتف ما تقدر تجمع مبلغ حق تتزوج ابه، شلون بتقدر تدبر مبلغ لسفرات طول حياتك؟؟
وفي شي لازم تنتبه ليه، البنية ما قاعدة تشوف أهلها فترة طويلة لازم بتشتري ليهم أشياء ما بتروح إيدها خالية فزيادة على مبلغ السفر حط في بالك الهدايا
وإذا كنت ما بتوديها لأهلها، فلا تظن إنها بتصبر واجد
أني أهلي كل أسبوع أشوفهم وأموت من شوقي ولو يمر اسبوع ماقدر أروح ما أحس بارتياح
فما بالك وحدة يمكن ما تشوفهم الا في السنة مرة؟!!
عادي جدا تصبر تصبر وبعدين تهرب منك وتخليك تولي، وأني سمعت عن ناس واجد جدي
رابع شي: اختلاف العادات والتقاليد ممكن يأثر على حياتكم بشكل كبير، مثلا في واحد اذكر زوجته ما كانت راضية تلبس دفة سودة متحجبة بس لازم حجاب ملون تبي
ومو شرط أنت تقدر تفرض عليها عاداتك وأطباعك، أما ترضخ لأطباعها وتستلم، أو تظلون في صراع
خامس شي: الزواج مو عملية شراء، أنت مو شايف سيارة وقررت تاخذ غيرها لأنها أرخص
اختيار الزوجة شي مهم، هي مو مجرد جارية هي شريكة حياتك وأم أولادك اللي راح تربيهم وياخذون منها جزء كبير من شخصيتها وأفكارها
لا تاخذ الموضوع على أساس مادي!
لو كنت محاول تجمع لك مبلغ ومدور بنية زينة ومحترمة أكيد راح تتساعد وياك وأهلها مثل الشي
لما تكون أنت نفسك إنسان ملتزم ومحترم بتحصل ناس محترمة تعاملك على أساس إنك رجال جاي تتزوج
ولما تكون إنسان مادي وتفكيرك في الفلوس بتحصل ناس نفسك بالضبط
لأن الله لا يزاوج الا ما يشابه
وترى في ناس صدق يمصخونها، حتى لو حاولوا أهل البنية يتساعدون وياه يقعد هو وأمه يتقاصصون ويساومون تقول رايحين سوق المقاصيص
آخر شي أقول كل واحد ياخذ على نيته، أنت الا عليك تشتغل وتحاول تسوي الشي الا يخليك توفر حياة كريمة للبنية، والسالفة مو سالفة مهر وتكاليف وغيره
لأن في صبيان يجي لا عنده مهر، ولا شغل، ولا مكان يسكن زوجته فيه، ولا هو دارس، ولا عنده أخلاق ولا شخصية عدلة
ويجيك يبي تسهيلات وتخفيضات وخصوم !
اللي يجي جدي ويبي يتزوج ما يعتبر انسان جاد، ولا يصلح لتزويج، وحتى لو عطوه البنية ببلاش بدون أي تكاليف بيكون زواجه فاشل لأنه أصلا إنسان فاشل
أما بالنسبة لكون تكاليف الزواج من أجنبية أقل، لأنها على الأغلب تكون من عائلة فقيرة وأهلها شافوا تزويجها فرصة لتخفيف أعباء عنهم، وإن الشي فرصة ليها إن ممكن تعيش حياة أفضل
-لأن ما في وحدة عايشة بخير وعز بتهد أهلها وبلدها عشان تتزوج واحد أصلا منتف وخايف من مصاريف الزواج-
ولو قبلت هذي الأجنبية هالزواج، فلازم يكون في بال اللي متزوجنها إنه مسؤول عنها قدام ربه ومحاسب أكثر من اذا متزوج وحدة أهلها وياها، ع الأقل ديك لو صار شي عندها أهلها بس دي ما عندها من بعد الله غيره وجاية في بلد غربة
ولازم يوديها لأهلها بين فترة وفترة وما يحرمها منهم
وفي النهاية كل شي نصيب؛ ومحد ياخذ الا نصيبه والمكتوب ليه
عن مسالة الزواج من البحرينية
- البعض يعتقد بان الزوج الكريم ، المثقف ، الغني ، المعروف عن اهله في كل مكان راح يدلل البنت و يخليها اسعد انسانة في الكون و لكن ربما الواقع يثبت عكس هذه الاعتقادات و يكون قاسي وجاف و ما يهتم بها لكونه رجل اعمال و عنده اشغال كثيرة و كبيرة تجبره احيانا على السفر عنها ايام او اسابيع و ممكن تكون حياتها مليئة بالحسرة و الالم و تعد فلوس زوجها
- بالمقابل ربما الشخص الا يطلب البنت بمهر معقول و يبتعد عن الكماليات و السرف المبالغ فيه يعيش حياة سعيدة و يحافظ على البنت و ما يقصر عليها باي حاجة بحسب استطاعته و قدرته المادية و يكون موجود معاها في كل وقت و يشاركها حزنها و فرحها
صحيح ان الموضوع مو مسئلة شراء سلعة معينة علشان يساومون فيه ، لكن كل شخص له طاقته المادية و ما يعتبر بخيل لما يبحث او يطلب من اهل البنت المراعاة او عدم المبالغة في الطلبات
التعديل الأخير: